32005D0567
L 190/27
JURNALUL OFÍCIAL AL UNIUNII EUROPENE
DECIZIA COMISIEI
din 8 iulie 2005
de suspendare a procedurii de examinare a barierelor în calea comerțului constând din măsuri impuse și practici comerciale aplicate de Republica Orientală Uruguay care constituie o barieră în calea comerțului cu whisky scoțian
(2005/567/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 3286/94 al Consiliului din 22 decembrie 1994 privind adoptarea procedurilor comunitare în domeniul politicii comerciale comune în vederea asigurării exercitării de către Comunitate a drepturilor care îi sunt conferite de normele comerțului internațional, în special cele instituite sub egida Organizației Mondiale a Comerțului (1), în special articolul 11 alineatul (2),
întrucât:
(1)
La 2 septembrie 2004, Scotch Whisky Association (SWA) a depus o plângere în conformitate cu articolul 4 din Regulamentul (CE) nr. 3286/94 (denumit în continuare „regulament”).
(2)
SWA afirmă că exporturile comunitare de whisky către Republica Orientală Uruguay au fost prejudiciate de un anumit număr de bariere în calea comerțului, în sensul articolului 2 alineatul (1) din regulament.
(3)
Barierele în calea comerțului incriminate se referă toate la regimul uruguayan de accize.
(4)
După consultarea comitetului consultativ înființat prin regulament, Comisia a stabilit că plângerea conține suficiente probe pentru a justifica deschiderea procedurii de examinare. În consecință, un aviz de deschidere s-a publicat în Jurnalul Oficial al Uniunii Europene la 23 octombrie 2004 (2).
(5)
În cursul anchetei, guvernul uruguayan s-a arătat dispus să caute o soluție negociată pentru problemele menționate în plângere și a propus:
(a)
retragerea criteriului de vechime sub trei ani pentru ca whisky-ul să intre în categoria fiscală cea mai redusă; această măsură va intra în vigoare la 1 iulie 2005;
(b)
aplicarea unui tratament egal pentru whisky-ul de origine națională și whisky-ul importat în ceea ce privește obligația de aplicare a mărcilor fiscale, prin modificarea reglementării aferente a Republicii Orientale Uruguay până la 30 iunie 2005 și intrarea în vigoare a noilor dispoziții după o perioadă de tranziție de 90 de zile;
(c)
promovarea unei restructurări a taxei IMESI în vederea armonizării acesteia cu regimurile fiscale cele mai obișnuite practicate pe plan internațional; această schimbare ar permite rezolvarea problemei invocate referitoare la absența transparenței și la predictibilitate; această reformă ar trebui să se termine către sfârșitul anului 2006.
(6)
Comisia consideră, în consecință, că este necesar să se suspende procedura de examinare.
(7)
Comunitatea va monitoriza punerea în aplicare a soluției negociate și va încheia procedura atunci când guvernul uruguayan își va respecta angajamentul.
(8)
Măsurile prevăzute de prezenta decizie sunt conforme cu avizul Comitetului consultativ,
DECIDE:
Articol unic
Procedura de examinare cu privire la barierele în calea comerțului, constând din măsurile impuse și practicile aplicate de Republica Orientală Uruguay care constituie o barieră în calea comerțului cu whisky scoțian se suspendă.
Adoptată la Bruxelles, 8 iulie 2005.